Komitee gaan 'intelligensie-gebreke' tydens onluste ondersoek | Maroela Media
Die gesamentlike staande komitee oor intelligensie gaan met 'n ondersoek begin na die bewerings van intelligensie-gebreke deur die intelligensiedienste tydens die onlangse onluste in Gauteng en KwaZulu-Natal.
Volgens Jerome Maake, voorsitter van die komitee, is vergaderings op 15 en 16 Julie met die intelligensiedienste gehou nadat die geweld en plundery wat in die twee provinsies plaasgevind het deur sommiges toegeskryf is aan die mislukking van intelligensie.
By die vergaderings het die behoefte aan 'n ondersoek na vore gekom nadat die komitee volledige inligtingsessies oor die onrus van intelligensiedienste ontvang het. Die komitee het hierna 'n aansoek by die parlement ingedien vir 'n ondersoek en dit is intussen goedgekeur.
"In teenstelling met ander parlementêre komitees, voer die gesamentlike staande komitee oor intelligensie sy aktiwiteite agter geslote deure uit en nie alle inligting rakende die werk van die komitee mag aan die publiek bekend gemaak word nie," het Maake daarop gewys.
'n Gesamentlike sitting van die Nasionale Vergadering en Nasionale Raad van Provinsies word vir later die maand beplan om die onluste en plundering te debatteer.
Portefeuljekomitees geskok oor omvang van skade
Die parlementêre portefeuljekomitees oor kleinsake-ontwikkeling, handel, nywerheid en mededinging, ekonomiese ontwikkeling, toerisme en arbeid en indiensneming het intussen hul skok uitgespreek oor die omvang van skade aan sakepersele tydens die onlangse onluste.
Die komitees het van 3 tot 6 Augustus 'n tweeledige feitesending in KwaZulu-Natal en Gauteng onderneem. Die komitees het benadruk die verskillende regeringsdepartemente en -entiteite moet saamwerk om ondernemings wat geraak word, te help om weer op hul voete te kom.
Die komitees het ook die betrokke munisipaliteite opdrag gegee om gekonsolideerde en omvattende verslae op te stel oor die skade wat aangerig is sowel as die geraamde herstelkoste en die impak op werksgeleenthede. Hierdie inligting sal deel uitmaak van die komitees se verslag wat ook finale waarnemings en aanbevelings sal bevat.
Die onluste het die lewens van minstens 337 mense geëis en skade van meer as R50 miljard is aangerig.
Nog n ondersoek wat niks beteken nie
Teen hoë koste en 'n verslag saamstel deur kaders sonder gevolge vir skuldige kaders..dit bêre en … dan is probleem opgelos!!